《柳源观瀑戏明仲》
宋代·刘子翚

山横晓色中，线路穷崎岖。
何年贯日虹，飘然堕秋虚。
晴晖发灿烂，阴飙助倾输。
淙深粉雪沸，注险龙蛇趋。
平生浩荡胸，对此聊一舒。
苍苍古澄潭，仿佛幽灵居。
奇观付豪逸，余润分膏腴。
来游今七贤，贱迹欣与俱。
扶筇却轩轾，坐石安氍毹。
壁阴生小寒，赏澹乐有余。
诗魔久为降，幽事复起予。
为言玉堂人，五字不可无。

作者简介：刘子翚（huī）（1101～1147）宋代理学家。字彦冲，一作彦仲，号屏山，又号病翁，学者称屏山先生。建州崇安（今属福建）人，刘韐子，刘子羽弟。以荫补承务郎，通判兴化军，因疾辞归武夷山，专事讲学，邃于《周易》，朱熹尝从其学。著有《屏山集》。